Ricus en Liza se bulletjie maak sy opwagtingRicus Nel en Liza Brönner saam met hul pasgebore seuntjie, Dawid. (Foto: Facebook/Liza Brönner) Die gewilde Afrikaanse musiek-egpaar, die sanger en liedjieskrywer Ricus Nel en sy vrou, die sangeres Liza Brönner, het Donderdag ŉ seuntjie ryker geword. Klein Dawid is op 22 November gebore. Brönner het dié nuus saam met ŉ skattige foto van hulle as gesin op Facebook gedeel. “Donderdag die 22ste het my hele lewe verander,” het sy oor hulle eersteling geskryf. “Ek kan nie glo dat mens soveel liefde kan voel nie. Dawid, my seun, jy het ŉ liefde binne my wakker gemaak wat ek nie eers geweet bestaan nie!” Sy het ook Nel se lof besing. “Jou pappa is die heel beste man op aarde! Hy was so sterk vir my. My gebed vir jou, my seun, is dat jy ŉ man na God se hart sal wees, en dat jy in God se perfekte wil vir jou lewe sal loop! Mamma het jou liewer as wat woorde ooit sal kan beskryf!” Sy het in Mei vanjaar haar swangerskap op Facebook aangekondig. “Ek en Ricus dank die Here ons God vir die perfekte lewetjie waarmee Hy ons seën en toevertrou!” het sy destyds laat hoor. Die egpaar is op 26 Januarie 2013 getroud. Ricus Nel en Liza Brönner (Foto: Facebook)